ສະຫະຣັດ ເປີດສະຖານທູດທີ່ເຢເມນຄືນໃໝ່ ແລະຊົມເຊີຍ ການປາບປາມ ພວກກໍ່ການຮ້າຍ ຂອງເຢເມນ
ຂ່າວສຳຄັນອື່ນໆ: ທ່ານໂອບາມາ ຈະປະກາດ ມາຕການ ປະຕິຮູບ ກ່ຽວກັບນະໂຍບາຍ ຕໍ່ຕ້ານການກໍ່ການຮ້າຍ; ຜູ້ໂຈມຕີ ສະລະຊີບ ທີ່ອັຟການິສຖານ ເປັນສາຍລັບ ອາລກາ
ສະຖານທູດສະຫະຣັດ ໃນເຢເມນ ກ່າວວ່າ ທາງສະຖານທູດໄດ້ເປີດຄືນໃໝ່ແລ້ວ ຫລັງຈາກກຳລັງຂອງເຢເມນ ໄດ້ຮັບມືຢ່າງສຳ ເຣັດຜົນ ກັບພັຍຂົ່ມຂູ່ ທີ່ພາໃຫ້ມີການປິດ ສະ ຖານທູດ ເປັນເວລາ 2 ມື້ ສະຖານທູດ ຂອງ ສະຫະຣັດ ທີ່ນະຄອນຫຼວງ SANAAໄດ້ເປີດ ຄືນໃໝ່ ໃນວັນອັງຄານມື້ນີ້ ສະຖານທູດສະຫະ ຣັດ ກ່າວວ່າ ເຢເມນໄດ້ແກ້ໄຂບັນຫາທີ່ ເປັນຄວາມວິຕົກກັງວົນດ້ານນຶ່ງໂດຍສະເພາະເຈາະຈົງໂດຍໄດ້ປະຕິບັດງານ ຕໍ່ຕ້ານການກໍ່ການຮ້າຍ ໃນມື້ວານນີ້ ຢູ່ທາງທິດເໜືອຂອງນະຄອນຫຼວງ SANAA ເຢເມນກ່າວວ່າ ກຳລັງຂອງຕົນ ໄດ້ສັງຫານ ຜູ້ຕ້ອງສົງສັຍວ່າເປັນສະມາຊິກ ກຸ່ມກໍ່ການຮ້າຍ AL-QAIDA 2 ຄົນ ໃນມື້ວານນີ້ ໃນເຂດ ARHABທາງພາກເໜືອ ຂອງປະເທດ ສະຫະຣັດ ແລະອັງກິດ ໄດ້ປິດສະຖານທູດ ຂອງຕົນທີ່ນະຄອນຫລວງ SANAA ຍ້ອນໄດ້ມີ ການເຕືອນ ກ່ຽວກັບການໂຈມຕີ ທີ່ອາດມີຂຶ້ນຈາກກຸ່ມກໍ່ການຮ້າຍ AL-QAIDA ນອກນັ້ນແລ້ວ ຍັງມີສະຖານທູດ ຂອງຫລາຍໆປະເທດໃນເຢເມນ ໄດ້ຢຸດ ການປະຕິບັດງານ ເປັນການຊົ່ວຄາວ ເຈົ້າໜ້າທີ່ ສະຫະຣັດ ກ່າວວ່າ ປະທານາທິບໍດີBARACK OBAMA ຈະປະກາດ ມາດຕາການ ປະຕິຮູບ ຊຸດນຶ່ງ ໃນນະໂຍບາຍ ຕໍ່ຕ້ານການກໍ່ການຮ້າຍ ຂອງສະຫະຣັດ ໃນວັນອັງຄານມື້ນີ້ຫລັງຈາກໄດ້ ມີການພະຍາຍາມວາງຣະເບີດ ໂຈມຕີເຮືອບິນ ໂດຍສານ ຂອງສະຫະຣັດ ໃນມື້ວັນບຸນຄຣິສຕ໌ ມາສນັ້ນ ທ່ານ OBAMA ຈະແຈ້ງໃຫ້ຊາບ ກ່ຽວກັບ ມາຕການໃໝ່ຕ່າງໆ ຮວມທັງການ ປ່ຽນແປງ ໃນບັນຊີລາຍຊື່ ພວກກໍ່ການຮ້າຍ ທີ່ສະຫະຣັດ ໄດ້ຕິດຕາມສິ້ງຊອມຫລັງຈາກ ທີ່ໄດ້ພົບປະ ກັບສະມາຊິກ ຄົນສຳຄັນໆ ໃນຄະນະ ຮັບຜິດຊອບ ກ່ຽວກັບເຣື່ອງຄວາມປອດພັຍ ແຫ່ງຊາດຂອງທ່ານ ເຈົ້າໜ້າທີ່ກ່າວວ່າ ປະທານາທິບໍດີ OBAMAຈະໄດ້ຮັບຟັງລາຍງານ ຄວາມຄືບໜ້າ ຈາກທ່ານ ROBERT MUELLER ຜູ້ອຳນວຍການອົງການຕຳຣວດ ສັນຕິບານກາງ ຂອງສະຫະຣັດ ຫລື FBI ກ່ຽວກັບ ການສືບສວນໃນການພະຍາຍາມ ວາງຣະເບີດໂຈມຕີ ດັ່ງກ່າວ ແລະທ່ານຍັງຈະໄດ້ ສົນທະນາຫາຣືກັບຣັຖມຸນຕຣີ ຍຸຕິທັມ ທ່ານ ERIC HOLDER ກ່ຽວກັບ ການດຳເນີນ ການທາງດ້ານກົດໝາຍ ຕໍ່ຜູ້ຊາຍ ຊາວໄນຈີເຣັຽ ຊຶ່ງເປັນຜູ້ຕ້ອງສົງສັຍໃນເຫດຮ້າຍດັ່ງກ່າວ ສື່ມວນຊົນ ຂອງສະຫະຣັດ ລາຍງານວ່າ ຜູ້ໂຈມຕີ ສະລະຊີບຕໍ່ຄ້າຍຂອງ ອົງການສືບລັບ CIA ໃນພາກຕາເວັນອອກອັຟ ການິສຖານເມື່ອສັບປະດາແລ້ວນີ້ ເປັນຄົນຈໍ ແດັນ ຊຶ່ງເປັນ ສາຍລັບ ຂອງກຸ່ມ ກໍ່ການຮ້າຍAL-QAIDA ເຮັດວຽກໃຫ້ສອງຝ່າຍ ລາຍງານ ຂ່າວແຈ້ງວ່າ ເຈົ້າໜ້າທີ່ສືບລັບຕາເວັນຕົກ ທັງ ໃນອະດີດ ແລະປະຈຸບັນ ຕ່າງກໍເວົ້າວ່າ ຜູ້ໂຈມຕີດ້ວຍຣະເບີດ ສະລະຊີບຄົນນີ້ ແມ່ນນາຍ HUMAM KHALIL ABU-MULAL AL-BALAWIຜູ້ທີ່ຝັກໄຝ່ ໃນກຸ່ມກໍ່ການຮ້າຍ AL-QAIDA ອາຍຸ 36 ປີ ຈາກເມືອງ ZARQAປະເທດຈໍແດັນ ຕາໜ່າງໂທຣະພາບ NBC ຂອງສະຫະຣັດ ກ່າວວ່າ ເຈົ້າໜ້າທີ່ຈໍແດັນໄດ້ຈັບນາຍ AL-BALAWI ເມື່ອນຶ່ງປີກວ່າໆ ຜ່ານມາແລ້ວ ແລະ ຫລັງຈາກນັ້ນກໍໄດ້ເກນເອົາຜູ້ກ່ຽວ ເຮັດວຽກໃຫ້ ເພື່ອແຊກຊຶມ ເຂົ້າໄປໃນກຸ່ມ ກໍ່ການຮ້າຍAL-QAI DA ໂດຍເຊື່ອວ່າ ຜູ້ກ່ຽວ ໄດ້ຖືກປ່ຽນແນວຄິດ ຢ່າງສຳເຣັດແລ້ວ ອົງການສືບລັບ CIA ບໍ່ຍອມໃຫ້ ຄວາມເຫັນໃດໆ ກ່ຽວກັບ ລາຍງານຂ່າວ ດັ່ງກ່າວ ຜູ້ຕ້ອງສົງສັຍ ຄົນສຳຄັນໃນການ ສັງຫານໝູ່ ທາງການເມືອງທີ່ຮ້າຍແຮງສຸດໃນ ຟີລິບປິນ ໄດ້ໃຫ້ການຕໍ່ສານວ່າ ຕົນບໍ່ມີຄວາມ ຜິດ ໃນວັນອັງຄານມື້ນີ້ ເວລາຜູ້ກ່ຽວ ໄປປາກົດ ໂຕຢູ່ທີ່ສານພິເສດ ຂອງຕຳຣວດ ຊຶ່ງໄດ້ຟ້ອງຜູ້ກ່ຽວ ໃນຂໍ້ຫາຄາຕກັມ ຫລາຍກະທົງທ່າມກາງ ການຮັກສາ ຄວາມປອດພັຍ ຢ່າງເຄັ່ງຄັດ ນາຍ ANDAL AMPATUAN JR ຖືກກ່າວຫາວ່າ ເປັນຜູ້ນຳພາ ໃນການໂຈມຕີ ທີ່ໂຫດຫ້ຽມ ແລະຮ້າຍແຮງ ຕໍ່ຄອບຄົວຂອງຜູ້ທີ່ເປັນ ປໍຣະປັກ ທາງດ້ານການເມືອງ ຂອງຕົນ ພ້ອມທັງພະນັກງານຂອງພວກເຂົາເຈົ້າ ແລະພວກນັກຂ່າວ ບໍ່ຕ່ຳກວ່າ 30 ຄົນ ທີ່ຮ່ວມໄປນຳຂະບວນຣົດເຂົາເຈົ້າ ທີ່ແຂວງ MAGUINDANAO ໃນເດືອນພະຈິກແລ້ວ ການໂຈມຕີທີ່ວ່ານີ້ ເຮັດໃຫ້ມີ ຜູ້ເສັຽຊີວິດ 57 ຄົນ ຜູ້ຕ້ອງສົງສັຍ ແມ່ນເປັນສະມາຊິກຂອງຕະກຸນ AMPATUAN ທີ່ມີອິດທິພົນ ຊຶ່ງໄດ້ປົກຄອງແຂວງ MAGUINDANAO ແບບບໍ່ມີການທ້າທາຍ ມາເປັນເວລາ ຫລາຍໆປີ ແລະເປັນພັນທະມິດ ທີ່ໃກ້ຊິດ ກັບປະທານາທິບໍດີGLORIA ARROYO ຂົງເຂດເອເຊັຽ ກຳລັງປະສົບ ກັບສະພາວະຫິມະຕົກໜັກ ແລະອາ ກາດໜາວຈັດ ທີ່ໄດ້ສົ່ງຜົນໃຫ້ມີການ ຍົກເລີກ ຖ້ຽວບິນແລະບັນຫາອື່ນໆອີກຢູ່ໃນຫລາຍໆປະ ເທດ ຖ້ຽວບິນຫລາຍຮ້ອຍຖ້ຽວໄດ້ຖືກຍົກເລີກຫລືບໍ່ກໍມີການຊັກຊ້າ ທີ່ສນາມບິນນາໆຊາດກຸງ ປັກກິ່ງ ຂະນະທີ່ ນະຄອນຫລວງ ຂອງຈີນພວມພາກັນຂຸດ-ໄຖຫິມະ ທີ່ຕົກລົງມາ ຢ່າງນ້ອຍ 20 ຊັງຕີແມັດ ໃນໄລຍະ ສອງ-ສາມມື້ຜ່ານມານີ້ ອອກຈາກຖນົນຫົນທາງ ນອກນັ້ນແລ້ວ ການຕົກລົງມາ ຢ່າງແຮງ ຂອງຫິມະຍັງເປັນສາເຫດ ພາໃຫ້ມີການ ຍົກຖ້ຽວບິນ ຫລືບໍ່ກໍມີການຊັກຊ້າ ທີ່ກຸງໂຊລນະຄອນຫລວງ ຂອງເກົາຫລີໃຕ້ ບ່ອນທີ່ກອງປະຊຸມ ຄະນະຣັຖບານ ໃນມື້ວານນີ້ຕ້ອງໄດ້ມີການ ເລື່ອນເວລາ ຍ້ອນບັນດາ ຣັຖມຸນຕຣີ ໄດ້ປະສົບບັນຫາ ໃນການຂັບຣົດຂະນະທີ່ ຫິມະຕົກ ທີ່ອິນເດັຽ ເຈົ້າໜ້າທີ່ກ່າວວ່າ ມີຜູ້ເສັຽຊີວິດແລ້ວບໍ່ຕ່ຳກວ່າ 40 ຄົນ ອັນເປັນຜົນ ສືບເນື່ອງມາຈາກ ສະພາບອາກາດໜາວຈັດທີ່ພວມເຄື່ອນເຂົ້າປົກຄຸມ ພາກເໜືອຂອງປະເທດ ສະພາແຫ່ງຊາດໃຕ້ຫວັນ ໄດ້ລົງມະ ຕິໃນວັນອັງຄານມື້ນີ້ຫ້າມບໍ່ໃຫ້ນຳເຂົ້າຊີ້ນບາງ ຊະນິດ ຈາກສະຫະຣັດ ຊຶ່ງເປັນການຕ່າວປີ້ນຂໍ້ຕົກລົງ ທີ່ຣັຖບານໃຕ້ຫວັນ ໄດ້ເຈຣະຈາກັບ ສະຫະຣັດ ມາກ່ອນ ພາຍໃຕ້ມະຕິດັ່ງກ່າວນີ້ ໄດ້ມີການຫ້າມຄືນໃໝ່ ກ່ຽວກັບ ການນຳເຂົ້າຊີ້ນບົດແລະເຄື່ອງໃນງົວ ທັງ 2 ພັກການເມືອງ ໃຫຍ່ໆຂອງໃຕ້ຫວັນ ໄດ້ຕົກລົງທີ່ຈະປະຕິບັດ ຂໍ້ຫ້າມດັ່ງກ່າວ ຄືນໃໝ່ ຫລັງຈາກປະຊາຊົນ ໄດ້ແສດງຄວາມວິຕົກກັງວົນ ກ່ຽວກັບໂຣກງົວບ້າ ບັນດາ ເຈົ້າໜ້າທີ່ໃຕ້ຫວັນ ໄດ້ສະແດງຄວາມຫວັງ ອອກມາວ່າ ສະຫະຣັດ ຄົງຈະເຂົ້າໃຈ ກ່ຽວກັບ ການຕັດສິນໃຈ ທີ່ວ່ານີ້ ປະທານາທິບໍດີ MA YING-JEOU ໄດ້ຍົກເລີກ ການຫ້າມ ທີ່ມີມາ ເປັນເວລາ 6 ປີຕໍ່ການນຳເຂົ້າ ຜລິດຕະພັນຊີ້ນ ບາງຊະນິດ ໃນເດືອນຕຸລາ ປີກາຍ ຊຶ່ງໄດ້ພາໃຫ້ເກີດກະແສຟອງ ຂອງການປະທ້ວງ ຢູ່ທີ່ເກາະໃຕ້ຫວັນ ພັກປະຊາທິປະໄຕກ້າວໜ້າຊຶ່ງເປັນພັກຝ່າຍຄ້ານ ຂອງໃຕ້ຫວັນ ໄດ້ກ່າວຫາ ເຈົ້າໜ້າທີ່ ຣັຖບານວ່າຍອມກົ້ມຫົວໃຫ້ແກ່ການກົດດັນ ຈາກວໍຊິງຕັນ ທີ່ຖືເບົາ ການກ່າວຫາກ່ຽວກັບອັນຕລາຍ ຕໍ່ສຸຂພາບ ຈາກຜລິດຕະພັນຊີ້ນ ບາງຊະນິດ ຂອງສະຫະຣັດນັ້ນ ເຊີນຟັງຂ່າວລາຍລະອຽດ ໂດຍຄລິກບ່ອນສຽງ